b"\n_START_ARTICLE_\nSre\xc4\x8dno, Kekec!\n_START_SECTION_\nVsebina\n_START_PARAGRAPH_\nKekec (Velimir Gjurin) in Ro\xc5\xbele (Martin Mele) gresta h kmetu, ki ima slepo h\xc4\x8der njunih let Mojco (Blanka Florjanc), za pastirja. Ko se je stemni, na\xc4\x8dneta pogovor o teti Pehti (Ru\xc5\xa1a Bojc), ki je strah in trepet teh krajev. Pehta naj bi celo kradla otroke. Kekec, Mojca in Ro\xc5\xbele se zjutraj odpravijo v plan\xc5\xa1arsko ko\xc4\x8do. Prijazni Kekec pa je Mojci obljubil, da bo na\xc5\xa1el zdravilo za njene bolne o\xc4\x8di. _NEWLINE_Medtem ko Mojca nabira ro\xc5\xbee, pa se prika\xc5\xbee zlobna \xc5\xbeenska, teta Pehta, jo ugrabi in odpelje v svojo ko\xc4\x8do, Pehta jo ho\xc4\x8de tam obdr\xc5\xbeati, saj Moja zelo lepo poje. Pehta je zelo dobra zeli\xc5\xa1\xc4\x8darka in v gori najde redko ro\xc5\xbeo, iz katere naredi zdravilo za Moj\xc4\x8dine o\xc4\x8di. Kekec in Ro\xc5\xbele i\xc5\xa1\xc4\x8deta Mojco in prideta do Pehtine ko\xc4\x8de, kjer Kekec juna\xc5\xa1ko zleze skozi streho in z Mojco zbe\xc5\xbei. Hudobna Pehta je za njima poslala svojega psa po imenu Volk, a se uspeta re\xc5\xa1iti. Zbe\xc5\xbeala sta po brvi \xc4\x8dez gorski potok. Pla\xc5\xa1ni Ro\xc5\xbele pride domov in ves prestra\xc5\xa1en pove, da je Kekca in Mojco najbr\xc5\xbe po\xc5\xberl Pehtin Volk. _NEWLINE_Vsi va\xc5\xa1\xc4\x8dani in Moj\xc4\x8din o\xc4\x8de so se z baklami odpravili iskat Kekca in Mojco, ki pa sta preno\xc4\x8dila v neki gorski votlini. Pehta jih opazi in za\xc5\xbege svojo ko\xc4\x8do. Ko je Kekec pripeljal Mojco domov, je Mojca svoji materi povedala, da teta Pehta pozna zdravilo za njene o\xc4\x8di, ter br\xc5\xbe stekla iz hi\xc5\xa1e. Pehta Kekca ujame in odpelje v svojo votlino. Kekec Pehto izzove, da med vsemi svojimi zdravili nima zdravila za o\xc4\x8di, Pehta pa se pohvali, da ga ima._NEWLINE_In da bi Mojco ozdravila, \xc4\x8de je Kekec ne bi odpeljal. Kekec se sku\xc5\xa1a spoprijateljiti z njenim psom in skrivoma i\xc5\xa1\xc4\x8de \xc4\x8dude\xc5\xbeno zdravilo. Ker ga je Pehta pri tem zalotila, je kruto pretepla svojega psa, ter Kekcu pokazala, da se zdravilo skriva v stekleni\xc4\x8dki namre\xc4\x8d, ki jo ima okrog vratu. Na koncu se Pehta zaradi Kek\xc4\x8devih vragorij razne\xc5\xbei in mu prepusti zdravilo. Kekec takoj odhiti domov k Mojci, ji spusti nekaj teh kapljic v o\xc4\x8di in ona nenadoma spregleda.\n_START_SECTION_\nNagrada\n_START_PARAGRAPH_\nTa film je kot drugi v tej seriji, prejel mednarodno nagrado na istem festivalu kot prvi. Na 25. bene\xc5\xa1kem mednarodnem filmskem festivalu leta 1964, je osvojil tretje mesto, in sicer bronasto Osello za najbolj pou\xc4\x8den mladinski film.\n_START_SECTION_\nGlasba\n_START_PARAGRAPH_\nGlasbo za film je napisal Marjan Vodopivec, ki jo je ob spremljavi orkestra Slovenske filharmonije dirigiral Mario Rijavec. Besedilo naslovne pesmi Kek\xc4\x8deva pesem je napisal Kajetan Kovi\xc4\x8d, glas za to pesem pa je Gjurinu posodil Martin Lumbar.\n_START_SECTION_\nZanimivosti\n_START_PARAGRAPH_\nPehta (Ru\xc5\xa1a Bojc) in re\xc5\xbeiser filma Jo\xc5\xbee Gale sta se zelo bala vi\xc5\xa1ine, zato je bil tisti prizor, v katerem Pehta najde ro\xc5\xbeo malo sme\xc5\xa1en. Jo\xc5\xbee in Ru\xc5\xa1a si namre\xc4\x8d nista upala oditi na kraj snemanja (snemali so skoraj na Mangartu), ker je bil pod njim (na levi strani) velik prepad. Ru\xc5\xa1o so nekako prepri\xc4\x8dali, Gale pa je fantom rekel: 'Kar sami zre\xc5\xbeirajte prizor. Jaz bom ostal kar tu. Saj boste zmogli.' Tako so se odpravili in posneli prizor."